Elämää
Toinen äiti aina saa
 Patjoin päällä maata;
 Toinen äiti aina vaan
 Riekaleissa raataa.

 Toisen äidin lapsi on
 Silkkityynysellä;
 Toisen äidin lapsi taas
 Olkilyhtehellä.

 Toinen lapsi nauraa vaan,
 Toinen yksin itkee,
 Toisen leipä pehmyt on,
 Toisen kova, sitkee.

 Toinen äiti lapsen kera
 Kunnialla kulkee;
 Häpeissänsä lapsensa
 Toinen ryysyin sulkee.

 Isän syliin toisinaan
 Toinen lapsi juoksee;
 Veli, sisar moni ei
 Pääse isän luokse.